**GRB**

Grb sa šest ljiljana je grb srednjovjekovne bosanske države, odnosno Bosanskog kraljevstva. Poznat nam je iz više izvora: sa plašta kralja Tvrtka pronađen u njegovoj grobnici, sa državnog velikog pečata koji se sačuvao na nekoliko povelja izdate od strane bosanskih kraljeva, sa zlatnika kralja Tvrtka itd.

Izgled grba: štit srcolikog oblika tipa iz 14. stoljeća, plave podloge čiju površinu dijeli na dva polja greda srebrene boje u kojima su po tri ljiljana zlatne boje.

**ZASTAVA**

 Na temelju historijskih izvora zastava današnje Bosne i Hercegovine je ista ona koja je bila u upotrebi u doba srednjovjekovne bosanske države, odnosno u doba Bosanskog kraljevstva. Ima pravougaoni oblik bijele boje. Dužina i širna su u odnosu 5:3. U sredini zastave nalazi se grb sa šest ljijljana. Prema zastavi grb je u proporcionalnom odnosu od 12:7. Boje su identične na obje strane. Grb ima oblik srcolikog štita plave podloge koji poprečna greda srebrene boje dijeli na dva polja kojima su po tri ljiljana.

 Zastava se ističe horizontalno i vihori se po dužini. U svečanoj izvedbi vrh koplja zastave ima izgled ljiljanovog cvijeta.

Iz historijskih izvora poznato je da je zastava starobosanske države bila pravokutng oblika i jednobojna. U praktičnoj izvedbi na zastavi se zlatna i srebrena boja može zamijeniti žutom i bijelom (srebrenom) bojom. Upotreba zlatne i srebrene boje obavezna je samo zasvečane zastave.

**NAPOMENA**

 Gore opisani grb i zastava su u srednjovjekovnoj bosanskoj državi bili istovremeno obilježja države i njenog jednonacionalnog naroda – Bošnjana. U današnje vrijeme nasljednik, odnosno potomci srednjovjekovnih Bošnjana, su Bošnjaci kao i malobrojniji bosanski katolici i bosanski pravoslavci. S obzirom na razvoj političkih prilika koje su se na ovim prostorima počele odvijati od sredine 19. stoljeća, onovremeni bosanski katolici i pravoslavci danas se izjašnjavaju kao Hrvati i Srbi što je razlog da skoro isključivo priznaju i upotrebljavaju državna obilježja (grb i zastavu) svojih matičnih država, dok Bošnjaci nisu nikada imali posebnu, svoju bošnjačku zastavu, jer su se u srednjem vijeku, kao i danas, idetificirali s temeljnim bosanskim narodom pa su zato njihov grb i zastava identična državnom grbu i zastavi Bosne i Hercegovine.